Il deputât liberâl democratic Dan Rogerson al à presentât intal Parlament di Londre un progjet di leç che al ponte ae autonomie de Cornualie. Il test al propon di trasferî al Consei de Cornualie, nassût cualchi mês indaûr de union dai sîs distrets cornics, une schirie di competencis gjavadis in part dal Parlament britanic e in part dai ents e des istituzions locâls. In particolâr, daûr dal progjet, il Consei al varès di cjapâsi sù lis competencis che a rivuardin la educazion, la edilizie abitative, la agriculture, il patrimoni storic e culturâl, e la economie sostignibile. Se il guvier britanic i à ricognossût ae Scozie e al Gales un dirit di autoguvier plui grant par vie des lôr carateristichis storichis e culturâls particolârs – al spieghe Rogerson – alore nol pues dineâ chel stes ancje ae Cornualie, che e rapresente une nazion par so cont dentri dal Ream Unît. La propueste e je stade viodude in maniere positive dal Mebyon Kernow, il partît nazionalist cornic, par vie che e varès di inviâ une discussion su la domande di plui autoguvier che e rive de Cornualie. I nazionaliscj però a cjatin la propueste limitade dal pont di viste dai contignûts e a domandin che la Cornualie e vedi une Assemblee nazionâl sul model galês o, inmò miôr, un Parlament come chel scozês. La propueste di leç e varès di jessi esaminade dal Parlament britanic ai 16 di Otubar.
Font: This is Cornwall, 13/07/09; BBC, 14/07/09; Món Divers, 28/07/09
fur_Latn eng_Latn